Ustavni sud utvrdio je da je Županijski sud u Zadru, donoseći odluku o određivanju istražnog zatvora skupini mladića osumnjičenih za višestruko spolno zlostavljanje 18-godišnje djevojke, povrijedio jedno od njihovih ustavnih prava. Riječ je o, kako nam je potvrdio predsjednik Ustavnog suda Miroslav Šeparović, pravu iz članka 22. Ustava, odnosno pravu na osobnu slobodu.

Naime, Ustavni sud je ocijenio da u odluci o istražnom zatvoru nisu bili dovoljno obrazloženi razlozi zbog kojih je postojala opasnost da bi mladići boravkom na slobodi mogli utjecati na svjedoke. Drugim riječima, zadarski sud nije dovoljno jasno rekao zašto osumnjičeni mladići moraju biti u istražnom zatvoru dok svi svjedoci, uključujući i oštećenu djevojku, ne budu ispitani.

Ustavni sud samo utvrdio povredu prava

Kako su u međuvremenu sva petorica osumnjičenih za silovanje pušteni iz istražnog zatvora, budući da su svi svjedoci ispitani, ustavna tužba zapravo nije formalno prihvaćena, već je Ustavni sud samo utvrdio povredu prava iz članka 22. Ustava.

Podnijetom ustavnom tužbom traženo je i da se utvrdi da je zadarski sud odluku o određivanju istražnog zatvora donio pod pritiskom medija i javnosti, odnosno da nije bio nepristran. Te argumente ustavni sud je, doznajemo, potpuno odbacio.